حاجی‌بابا حسین‌اوْو ۱۵ مارت ۱۹۱۹-جو ایلده [[باکی]] شهرینده، دنیزچی حسینعلی حاجی‌بابا اوْغلونون عائیله‌سینده آنادان اوْلموشدور. ائرکن یاشلاریندا مسجیدلرده، یاس مجلیس‌لرده نوحه و مرثیه سؤیله‌ییرمیش. ۱۹۳۸-جی ایلده [[زۆلفۆ آدی‌گؤزل‌اوْو]]ون پلاستینکاسینی الده ائدن حاجی‌بابا، زۆلفۆنۆن اوْخدوقلارینی تکرار ائدیب اوْنو یانسیلاییرمیش. ۱۹۴۱-جی ایلده، بؤیۆک وطن ساواشی‌نین باشلاماسی ایله، گنج حاجی‌بابا٬ موغام اوْخوماغا آرا وئریب «پارکوْممونا» کارخاناسیندا توْرناچی (تراش‌کار) اوْلاراق ایشله‌مه‌گه باشلاییر. ۱۹۴۵-جی ایلده ساواش بیتن‌دن سوْنرا، حاجی‌بابا حسین‌اوْو'ون بالدیزی اوْلان تانینمیش اوْخویان [[سارا قدیم‌اوْوا | سارا خانیم قدیم‌اوْوا]]، حاجی‌بابانی گؤرکملی پئداقوْق، تارزن [[احمد باکی‌خانوْو]]لا تانیش ائدیر. احمد مۆعللیم گنج حاجی‌بابانی اؤز آنسامبلیندا ایشه گتیریر. حاجی‌بابا ۳ ایل بو آنسامبلدا چالیشمیشدیر. حاجی‌بابا حسین‌اوْو گۆجلۆ حافیظه‌سینه دایاناراق، ائشیتدیگی دینی موسیقی اؤرنک‌لرینی، موغاملاری دریندن منیمسه‌میش، عَروض وزنی‌نین یاسالارینی (قایدالارینی) منیمسه‌یه‌رک غزللر یازماغا باشلامیشدیر.